I dag skulle en 400 tons tung kontravægt have været monteret på Jernbanebroen. Men en for stærk vind forsinker arbejdet.

Søndag formiddag skulle Banedanmark have været igang med at montere kontravægten på Jernbanebroen. - Men vi kommer ikke i gang med arbejdet i dag. Der er simpelthen for meget vind, fortæller projektchef hos Banedanmark, Torben Ulrik Jaller. Det er vejrudsigten, der afgør, hvornår kontravægten kan monteres. - Når kontravægten så er blevet monteret, er der justeringer og testkørsler, inden broen endelig kan åbnes for tog mellem Vendsyssel og Himmerland den 29. april, siger Torben Ulrik Jaller. Jernbanebroen har været skilt siden 28.marts sidste år, hvor et finsk fragtskib i de tidlige morgentimer påsejlede den. I går gik det meste af dagen med at montere den 200 ton tunge broklap.